J. Figeľ, poslanec: (2003-07-01):
Návrh na vyslovenie súhlasu Národnej rady Slovenskej republiky so zmluvou o pristúpení k Európskej únii pridelil predseda Národnej rady svojím rozhodnutím č. 265 z 11. júna tohto roku na prerokovanie všetkým výborom Národnej rady Slovenskej republiky okrem mandátového a imunitného výboru, Výboru Národnej rady pre nezlučiteľnosť funkcií štátnych funkcionárov, osobitného kontrolného výboru na kontrolu činnosti Slovenskej informačnej služby a osobitného kontrolného výboru na kontrolu činnosti Vojenského spravodajstva. Vo svojom rozhodnutí zároveň ako gestorský určil zahraničný výbor, ktorý týmto podáva správu o prerokovaní uvedeného materiálu vo všetkých ostatných výboroch a návrh na uznesenie Národnej rady Slovenskej republiky. Výbory prerokovali predmetný návrh podľa § 46 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov. Ústavnoprávny výbor Národnej rady Slovenskej republiky na svojej 30. schôdzi 25. júna prijal uznesenie, ktorým odporučil Národnej rade vysloviť súhlas so zmluvou o pristúpení k Európskej únii a rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, a táto zmluva má prednosť pred zákonmi. Výbor Národnej rady pre financie, rozpočet a menu na 18. schôdzi 19. júna prijal uznesenie, ktorým odporučil Národnej rade rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, a vysloviť súhlas so zmluvou o pristúpení k Európskej únii. Na 13. schôdzi Výboru Národnej rady pre hospodárstvo, privatizáciu a podnikanie 25. júna bolo prijaté uznesenie, ktorým bolo odporučené Národnej rade vysloviť súhlas so zmluvou o pristúpení k Európskej únii a rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, a táto zmluva má prednosť pred zákonmi. Výbor Národnej rady pre pôdohospodárstvo na svojej 11. schôdzi 18. júna odporučil Národnej rade vysloviť súhlas so zmluvou o pristúpení k Európskej únii a rozhodnúť, že ide o medzinárodnú zmluvu podľa čl. 7 ods.5 Ústavy, ktorá má prednosť pred zákonmi. Výbor Národnej rady pre verejnú správu 18. júna prijal uznesenie, ktorým odporučil Národnej rade vysloviť súhlas so zmluvou a rozhodnúť, že ide o medzinárodnú zmluvu podľa čl. 7 ods. 5 Ústavy, ktorá má prednosť pred zákonmi. Výbor Národnej rady pre sociálne veci a bývanie prijal 19. júna uznesenie, ktorým odporúča Národnej rade vysloviť súhlas so zmluvou a rozhodnúť, že zmluva je zmluvou podľa čl. 7 ods. 5 Ústavy, ktorá má prednosť pred zákonmi. Výbor Národnej rady pre zdravotníctvo prijal 25. júna uznesenie, ktorým odporučil Národnej rade vysloviť súhlas so zmluvou a rozhodnúť, že ide o medzinárodnú zmluvu podľa čl. 7 ods. 5 ústavy, čím má prednosť pred zákonmi. Výbor Národnej rady pre obranu a bezpečnosť na mimoriadnej schôdzi 19. júna prijal uznesenie, v ktorom odporúča vysloviť súhlas so zmluvou o pristúpení k Európskej únii a odporúča Národnej rade, aby rozhodla, že ide o medzinárodnú zmluvu podľa čl. 7 ods. 5 Ústavy Slovenskej republiky a zmluva má prednosť pred zákonmi. Zahraničný výbor dňa 19. júna prijal uznesenie, ktorým odporučil Národnej rade vysloviť súhlas so zmluvou o pristúpení k Európskej únii. Výbor Národnej rady pre vzdelanie, vedu, šport a mládež, kultúru a médiá prijal 26. júna uznesenie, ktorým odporučil Národnej rade vysloviť súhlas so zmluvou a rozhodnúť, že zmluva o pristúpení k Európskej únii je medzinárodná zmluva podľa čl. 7 ods. 5 ústavy a má prednosť pred zákonmi. Výbor Národnej rady pre životné prostredie a ochranu prírody 25. júna prijal uznesenie, v ktorom odporučil Národnej rade vysloviť súhlas so zmluvou a rozhodnúť, že zmluva o pristúpení je medzinárodná podľa čl. 7 ods. 5 ústavy, ktorá má prednosť pred zákonmi. Výbor Národnej rady pre ľudské práva, národnosti a postavenie žien 19. júna prijal uznesenie, ktorým odporúča Národnej rade vysloviť súhlas so zmluvou a rozhodnúť, že zmluva o pristúpení je medzinárodnou zmluvou podľa čl. 7 ods. 5 ústavy, ktorá má prednosť pred zákonmi. Výbor Národnej rady pre európsku integráciu 19. júna prijal uznesenie, ktorým odporúča Národnej rade vysloviť súhlas so zmluvou o pristúpení k Európskej únii. Predmetná spoločná správa výborov Národnej rady o prerokovaní návrhu na vyslovenie súhlasu Národnej rady so zmluvou o pristúpení k Európskej únii bola schválená uznesením zahraničného výboru 27. júna. Vážený pán predseda, na základe rokovania výborov Zahraničný výbor Národnej rady odporúča Národnej rade Slovenskej republiky vysloviť súhlas so zmluvou o pristúpení Slovenskej republiky k Európskej únii a rozhodnúť, že zmluva o pristúpení k Európskej únii je medzinárodná zmluva podľa čl. 7 ods. 5 Ústavy Slovenskej republiky, ktorá má prednosť pred zákonmi. To je spoločná správa, vážený pán predseda, môžete otvoriť rozpravu.